**Tájékoztatás a koronavírus járvány miatt elrendelt intézkedésekről**

**Tisztelt Állampolgárok!**

Az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről szóló -2020. március 17-én hatályba lépett- [46/2020. (III. 16.) Korm. rendelet](https://magyarkozlony.hu/dokumentumok/6ddbac40c788cb35b5bd5a5be4bb31294b59f9fc/megtekintes) (a továbbiakban: Korm.r.) alapján az alábbiakról tájékoztatom Önöket.

**A Korm. r. 1. §** -a értelmében a kereskedelmi tevékenységek végzésének feltételeiről szóló kormányrendelet szerinti **vendéglátó üzletben** (a továbbiakban: vendéglátó üzlet) **15.00 óra után 06.00 óráig az ott foglalkoztatottak kivételével tilos tartózkodni.** Ez alól kivételt jelent a vendéglátó üzletben 15.00 óra után 06.00 óráig az élelmiszer elvitelre történő megrendelése és átvétele, továbbá megengedett a tartózkodás a vételár megfizetése céljából és időtartamára korlátozódóan.

A Korm. r. 3-4. §-a alapján a zárt helyen vagy a nem zárt helyen tartott zenés, táncos rendezvények működésének biztonságosabbá tételéről szóló 23/2011. (III. 8.) Korm. rendelet szerinti **rendszeres zenés, táncos rendezvények helyszínén tartózkodni tilos**. Rendezvény helyszínén a résztvevők számától és a rendezvény helyszínétől függetlenül tilos tartózkodni. Gyűlés helyszínén tartózkodás tilos.

*Nem minősül rendezvénynek a vallási közösség szertartása, továbbá a polgári házasságkötés és a temetés.* Sportrendezvény nézők nélkül, zárt körülmények között tartható meg.

A Korm. r. 5. §-a szerint az ott tartózkodók létszámától függetlenül, az ott foglalkoztatottak kivételével **tilos a látogatása**

a) az előadó-művészet valamennyi ágának fellépése céljából megtartott eseménynek, függetlenül annak nyilvánosságától (színház, tánc-, zeneművészet),

b) a mozinak,

c) a muzeális intézményekről, a nyilvános könyvtári ellátásról és a közművelődésről szóló törvényben meghatározott

ca) közgyűjteménynek,

cb) közművelődési intézménynek,

cc) közösségi színtérnek.

*A fentiek értelmében a Petőfi Sándor Művelődési Ház és Községi Könyvtár látogatása tilos.*

A Korm. r. 6. §-a értelmében **az élelmiszert, az illatszert, a drogériai terméket, a háztartási tisztítószert, a vegyi árut és a higiéniai papírterméket árusító üzlet, továbbá a gyógyszertár, a gyógyászati segédeszközt forgalmazó üzlet, az üzemanyag-töltőállomás és a dohánybolt kivételével** a kereskedelemről szóló 2005. évi CLXIV. törvény 2. § 27. pontja szerinti **üzletben** (a továbbiakban: üzlet) **15.00 óra után 06.00 óráig az ott foglalkoztatottak kivételével tartózkodni tilos.**

A Korm. r. 7. §-a rendelkezik arról, hogy **mindezek megsértése szabálysértés**, mely esetén a Rendőrség által kiszabható pénzbírság legalacsonyabb összege ötezer forint, legmagasabb összege ötszázezer forint.

A Korm. r. 2. § (1) bekezdése szerint a 70. életévüket betöltött személyeket a Kormány arra kéri, hogy lakóhelyüket vagy tartózkodási helyüket ne hagyják el.

Dr. Gácser Tamás sk.

jegyző